**נפתלי קון –"לילה לבן": סינגל ראשון לקראת אלבום שלישי**
הזמר היוצר שעבד עם גדולי המוזיקאים והמפיקים בארץ חוזר באלבום שלישי ומסקרן.

נפתלי קון נולד וגדל בשכונת שלום בנצרת עילית. החיים בשכונה התאפיינו בסיכון בהתדרדרות לפשע, אך דרכו של קון התבהרה בזכות המוזיקה. כבר בגיל 9 הוא כתב וביצע את השיר הראשון שלו, שזיכה אותו במקום הראשון בתחרות כשרונות צעירים. מאותו רגע היה לו ברור שאלו הם חייו.

במהלך ילדותו הוא הופיע ברחבי הארץ והעולם עם להקת "אורות השכונה" של הסוכנות היהודית.

לאחר מכן הפך לשדר רדיו – ברדיו דן, קול רגע, רדיו אמצע הדרך, 88FM, רדיו תל-אביב ועוד.

הוא כתב שירים שהפכו ללהיטים – דוגמת "לילה לבן" בביצוע עידן יניב, ו"כל הדרך" עם הלחן של תמיר קלינסקי למילים של נפתלי.

אהבתו לחיות הביאה אותו לגייס כשלושים מצמרת אמני המוסיקה הישראלית (ארכדי דוכין, גידי גוב, שלומי שבת, בית הבובות, דניאל סלומון, קורין אלאל ועוד ועוד) ולהפיק קליפ לשיר שלו –["ורק שלא נשכח"](https://www.youtube.com/watch?v=1TvyKDcphfw). ההכנסות מהשיר והקליפ נתרמו לעמותת תנו לחיות לחיות – לרכישת אמבולנס לחיות.

האלבום הראשון שלו, "תקוות אחרונות", הופק על ידי משה לוי וזכה לביקורות מצוינות.

אלבומו השני, "דרך מן הכפור", בהפקתו של עופר מאירי, זכה גם הוא להצלחה בביקורות. הקליפ לסינגל הראשון מתוך האלבום, "[כמו שלכת](https://www.youtube.com/watch?v=7RKM-adorK4)", זכה בקליפ השנה בתחרות סרטי האנימציה אסיף 2014 (וחביב הקהל).

באלבום כתב קון על ילדותו בנצרת עילית, למשל בשיר "[השכונה הזאת](https://www.youtube.com/watch?v=Kl6q4FzpcsI)".

הסינגל החדש של קון,"לילה לבן" יצא לפני כמה שנים בביצוע של עידן יניב. קון החליט לשחרר אותו מחדש – בביצוע שלו ובעיבוד של צמד המפיקים ספנסרוסו (שעבדו עם ירמי קפלן). העיבוד החדש מחבר בין מזרח למערב ומפיח חיים חדשים בבלדת הרוק האהובה.

זהו הסינגל הראשון מתוך אלבום חדש עליו עובד קון בימים אלו, הכולל עיבודים חדשים ומרגשים לשירים חדשים וותיקים.

הופעה קרובה:

"עוד לילה לבן..." – 28.8 באוזן בר

נפתלי קון - שירה וגיטרה אקוסטית

זמר בר-אל - גיטרה אקוסטית, גיטרה חשמלית

אסף זינגר - קלידים ומחשב

**מן הביקורות:**

"נפתלי קון יש לו שירים נהדרים שחלקם אף עשוי להתפתח להימנונים. כל מה שהוא צריך בשלב הזה של דרכו היא הזדמנות להיכנס לליבכם. אני מעריך שלא תצטערו."

* עמוס אורן על האלבום "תקוות אחרונות"

"קון מנסה להגדיר מצבים של שינוים והתחדשות (השיר 'מתגלגלים'), מאניש את מושגים ערטילאיים כעצב, אושר, כוח, אהבה (השיר 'עצב'), ממחיש את בדידותו בדימויים ותמונות של שלכת [..] גם הקצב משאיר את המאזין על אותו תדר נוגה, כשהוא שר 'מתגלגלים, והחיים הם סרט/ נוקשות בלתי נסבלת … אני אומר/ הכל אחר ומתחדש'. מצד שני – התחושה שלו נוגעת בך. אווירת השלכת מחלחלת ומפעילה את בלוטות הרגש."

* יוסי חרסונסקי על האלבום "דרך מן הכפור"